無題
作者：王銍
朝代：宋

paragraphs: 三月柳花飛，東風繡香國。
桂影弄春光，飛瓊悵分缺。
雲輿返積霄，翠浪翻天末。
閬苑桃李花，莫使芳香歇。
緬懷霞中人，芙蕖艷秋色。
煙鸞吟碧空，行雲不停刻。
何事寄紅埃，悲聲調綠髮。
神觀洞太虛，紫清注金格。
玉宸丹鳳檢，詞章煥瓊笈。
孰執招真旗，笙簫下空闕。
靈光湛法身，生死本無別。
妙合造化機，陰陽時出沒。
欲識天中真，寒江浸明月。